Groot skade weens brand by Jhb-skoolGroot skade is Dinsdag in die vroeë oggendure aan die skool in Parkview aangerig. (Foto: Twitter) Enorme skade is by ŉ skool in Parkview in Johannesburg aangerig nadat ŉ brand Dinsdag in die vroeë oggendure daar uitgebreek het. Steve Mabona, woordvoerder van die Gautengse departement van onderwys, het gesê dit het brandbestryders sowat vier uur geneem om die brand by die Parkview Junior School in bedwang te bring. Die skoolsaal en ŉ stoorkamer vir toerusting is onder meer verswelg. ŉ Projektor, verskeie musiekinstrumente, waaronder ŉ 103 jaar oue klavier, 300 stoele en al die voorraad in die stoorkamer is verwoes. “ŉ Skadebepaling moet nog gedoen word,” het Mabona gesê. Die brandweer en polisie het reeds met ŉ ondersoek na die oorsaak van die brand begin. Die LUR vir onderwys in die provinsie, Panyaza Lesufi, het sy misnoeë te kenne gegee met nóg ŉ skool wat weens ŉ brand groot skade opgedoen het.